《用东坡武昌寒溪韵三篇》
宋代·朱槔

故园山水真奇哉，三经兰菊当年栽。
自嗟流浪不知返，江城晓角愁吹梅。
诗书邀我忽半世，车毂前却连崔嵬。
试寻夷路到圣处，马力已竭烦舆台。
去天尺五吐杰句，孔丘盗跖俱尘埃。
坐疑蓬岛寻丈尔，扁舟径入浮云堆。
肩摩嵇向挽焦贺，欲倒瀛海为尊垒。
梦中失脚在何许，千里闽越天南隈。
只身形影自相吊，俯仰马鬣迷青苔。
兰阶雕谢知叶落，荆树惨淡无花开。
向来愚公不自度，一手欲以太华摧。
那知天目山顶露，儿啼下视云间雷。
华亭黄耳竟安在，辽东白鹤远飞来。
终寻三十六峰去，要假聂许平余哀。

作者简介：徽州婺源人，字逢年。朱松弟。有轶才，自负其长，不肯随俗俯仰。工诗。有《玉澜集》。